SK Úradný vestník Európskej únie C 240/4

Záverečná správa vyšetrovateľa vo veci COMP/B-1/39.326 – E.ON Energie AG

(podľa článkov 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21)

(2008/C 240/05)

Návrh rozhodnutia dáva podnet k nasledujúcim pripomienkam:

Úvod

Komisia vykonala 29. mája 2006 v súlade s článkom 20 nariadenia (ES) č. 1/2003 neohlásenú kontrolu v priestoroch spoločnosti E.ON Energie AG (ďalej len „EE“) v Mníchove. Dokumenty, ktoré boli zhromaždené počas tohto dňa, boli uložené do samostatnej kancelárie, ktorú Komisia večer 29. mája 2006 uzamkla a zapečatila. Keď sa kontrolný tím vrátil ráno 30. mája 2006 do spoločnosti EE zistil, že vzhľad pečatí sa podstatne zmenil. Kontrolný tím vypracoval protokol, ku ktorému spoločnosť EE priložila doplňujúce vyhlásenie. Aby túto záležitosť objasnila, požiadala neskôr Komisia spoločnosť EE a výrobcu pečatného materiálu o informácie. Na základe týchto informácií dospela Komisia k predbežnému názoru, že pečať bola porušená a za jej porušenie je zodpovedná spoločnosť EE.

Súpis námietok a lehota na odpoveď

Komisia zaslala 2. októbra 2006 súpis námietok, ktorý bol spoločnosti EE doručený 4. októbra 2006. Spoločnosť EE odpovedala na námietky 13. novembra 2006 po predĺžení lehoty na odpoveď o jeden týždeň. Spoločnosť EE priložila k svojej odpovedi vedecké a technické vyjadrenie spochybňujúce zistenia uvedené v súpise námietok.

Prístup k spisu

Spoločnosti EE bol spis Komisie sprístupnený prostredníctvom CD-ROM nosiča, ktorý jej bol doručený 11. októbra 2006. Spoločnosť EE neoznámila nijaké pripomienky týkajúce sa prístupu k spisu.

Ústne vypočutie

Na ústnom vypočutí, ktoré sa konalo 6. decembra 2006, prezentovala spoločnosť EE svoje názory a odvolávajúc sa na znalecké posudky ponúkla ďalšie vysvetlenia týkajúce sa niektorých technických aspektov pečatí.

Na základe pozvania Komisie v súlade s článkom 13 ods. 3 nariadenia (ES) č. 773/2004 sa na ústnom vypočutí zúčastnil aj výrobca pečatného materiálu a poskytol svoje vyjadrenie.

Znalecké posudky predložené spoločnosťou EE a listy Komisie o zisteniach

Spoločnosť EE poskytla 28. marca 2007 znalecký posudok, v ktorom jej znalci skúmali alternatívne príčiny zmeny stavu pečate počas kontroly.

V apríli 2007 požiadala Komisia externého znalca, aby pripravil posudok určitých aspektov funkčnosti pečatí Komisie a nakladania s nimi. Znalec Komisie vykonal 26. apríla 2007 testy priamo na mieste v priestoroch spoločnosti EE v Mníchove za prítomnosti zástupcov spoločnosti EE a jej znalcov, ako aj výrobcu pečatného materiálu. Znalec Komisie predložil 8. mája 2007 posudok Komisii.

Komisia informovala listom zo 6. júna 2007 spoločnosť EE o ďalších zisteniach a poskytla jej prístup k súvisiacim dokumentom. V ten istý deň spoločnosť EE poskytla posudok ďalšieho znalca, v ktorom boli opísané možné faktory, ktoré mohli spôsobiť objavenie sa nápisov „VOID“ na pečati. Spoločnosť EE odpovedala na list o zisteniach 6. júla 2007.

Listom zo 17. júla 2007 ma spoločnosť EE požiadala, aby som zorganizovala ďalšie ústne vypočutie a umožnila tak znalcom navzájom priamo diskutovať o svojich rozdielnych posudkoch. Listom z 26. júla 2007 som žiadosť spoločnosti EE zamietla s odôvodnením, že druhé ústne vypočutie by bolo opodstatnené iba vtedy, ak by Komisia oznámila spoločnosti EE nové námietky alebo ak by zväčšila rozsah existujúcich námietok či pozmenila ich povahu. K ničomu takému však nedošlo a spoločnosť EE ani netvrdila, že by k tomu došlo.

Spoločnosť EE listom z 1. októbra 2007 poskytla Komisii tretí znalecký posudok, v ktorom boli ďalej skúmané niektoré okolnosti, ktoré mohli mať vplyv na citlivosť pečatí.

Komisia následne požiadala svojho znalca, aby sa vyjadril k druhému a tretiemu znaleckému posudku spoločnosti EE a v prípade potreby vykonal niektoré ďalšie testy. Znalec Komisie predložil 20. novembra 2007 ďalší znalecký posudok, v ktorom potvrdil svoje predošlé zistenia a uviedol výsledky svojich nových testov. Komisia zaslala 23. novembra 2007 spoločnosti EE druhý list o zisteniach a poskytla jej prístup k súvisiacim dokumentom. Na jej žiadosť som spoločnosti EE predĺžila lehotu na poskytnutie odpovede na tieto ďalšie zistenia o jeden týždeň. Spoločnosť EE odpovedala 10. decembra 2007 v rámci lehoty.

Návrh rozhodnutia

Návrh rozhodnutia je prvým rozhodnutím podľa článku 23 ods. 1 nariadenia (ES) č. 1/2003, ktorým sa zaviedla nová pokutová sadzba a osobitná sankcia za porušenie pečate. Prípady nedodržania postupov boli v súvislosti so závažným porušením zároveň označené za priťažujúce okolnosti, a Komisia vo svojich záverečných rozhodnutiach v kartelových prípadoch primerane zvýšila pokutu.

Návrh rozhodnutia predložený Komisii obsahuje iba námietky, ku ktorým mala spoločnosť EE možnosť vyjadriť sa.

Dospela som k záveru, že v danom prípade bolo právo na vypočutie rešpektované.